Ondersoek ná 9 babas in hospitaal sterf | Maroela Media
Die departement van gesondheid in Limpopo het 'n ondersoek gelas nadat nege babas die afgelope maand in 'n hospitaal in dié provinsie dood is.
"Ons het 'n taakspan na die Maphutha Malatji-hospitaal in Namakgale gestuur om te bepaal wat gebeur het en ons het die hospitaal ook versoek om 'n verslag op te stel," het Macks Lesufi, die departement se woordvoerder, gesê. "Die departement was Maandag saam met die taakspan by die hospitaal om al die feite te kry."
Die ondersoek duur voort en die departement sal daarna bepaal watter stappe gedoen gaan word.
Die Sowetan-koerant het berig die meeste babas is dood omdat hulle te vroeg gebore is en daar glo nie die nodige medikasie vir hulle was nie.
Daar is ook berig oor 'n kakkerlakplaag in die saal vir vroeggebore babas; 'n tekort aan voldoende ontsmettingsmiddels vir ma's om te gebruik voordat hulle hul babas hanteer; 'n tekort aan voedingsmelk; en ma's moet hul babas se eie doeke koop. – SAPA